Man wat meisie as prostituut aanhou, swaar gestraf  Augustine Omini Obono het die minderjarige meisie drie maande lank as prostituut aangehou. (Argieffoto: Unsplash) Die Noord-Gautengse hooggeregshof het ’n 44-jarige man drie keer lewenslank tronk toe gestuur vir mensehandel, verkragting, statutêre verkragting en die seksuele uitbuiting van ’n minderjarige. Augustine Omini Obono, ŉ Nigeriese man wat in Pretoria woon, is voorts aan ontvoering skuldig bevind én dat hy ’n bordeel bedryf. Hy moet onderskeidelik drie en sewe jaar tronkstraf vir dié misdrywe uitdien. Lumka Mahanjana, woordvoerder vir die kantoor van die drekteur van openbare vervolging, het gesê dat Obono in September 2016 met behulp van ’n vrou, wie se identiteit nie bekend gemaak is nie, ’n 12-jarige meisie na ’n woonstel in Sunnyside gelok het. Daar is aan die meisie belowe dat sy taxi-geld sou ontvang om die volgende oggend na Mamelodi te gaan. “Obono het die minderjarige drie maande lank in sy woonstel as prostituut aangehou waartydens hy haar bedwelm het. Die minderjarige moes onder dwang seks met vyf tot ses mans per dag gehad het.” Die meisie het in Desember 2016 ontsnap en na haar oom in Mamelodi gevlug. Hy het die polisie in kennis gestel en die meisie het die polisie na die woonstel geneem waar sy aangehou is. Die polisie het Obono in sy woonstel aangekeer en in hegtenis geneem. Volgens Mahanjana het die Nasionale Vervolgingsgesag se eenheid vir seksuele oortredings en gemeenskapsake die meisie vir berading gestuur.